લક્ષ્મી શું અક્કલથી આવે છે? તેનો જવાબ પણ અહીં છે. ‘ના’. જો લક્ષ્મી અક્કલથી જ આવી હોય તો અભણ શેઠને ત્યાં બુદ્ધિશાળી ગુમાસ્તા ધનવાન બન્યા વગર કેવા કામ કરતા હોય છે? શું તે બધા પૈસાદાર ન બન જાય? હવે આટલી પ્રસ્તાવના કર્યા પછી એટલું તો સ્પષ્ટ થઇ જ જાય છે કે લક્ષ્મી આવે છે માણસના નસીબથી. લક્ષ્મી આવે છે માણસે કરેલાં પુણ્યોથી. મહેનતું તથા બુદ્ધિશાળી ભલે મહેનત કર્યા કરે કે પોતાની બુદ્ધિ દોડાવ્યા કરે, પરંતુ તે લક્ષ્મીવાન બની જ શકતા નથી. મહેનત મજૂરીથી તો બહુ બહુ બે ટાઇમના દાળ રોટલા નીકળે. જો બે પૈસા બચાવ્યા હોય તો છોકરા છોકરીનાં લગ્ન સુખેથી થઇ શકે, પરંતુ ધનવાન બની શકાતું નથી. શું આ પ્રારબ્ધવાદ છે? ના આ પ્રારબ્ધવાદ તો નથી જ.